DA Den Europæiske Unions Tidende CE 88/370

(2004/C 88 E/0376)

SKRIFTLIG FORESPØRGSEL E-1751/03

af José Ribeiro e Castro (UEN) til Kommissionen

(27. maj 2003)

Om: Venezuela – arbejdsløshed og folkeafstemning

I følge den venezuelanske nyhedstjeneste er arbejdsløshedsprocenten i landet nu på 22,6 %, og 792 811 personer har mistet deres arbejde i det forløbne år.

Man hører den ene melding efter den anden om politisk ubeslutsomhed i landet og om fortsatte konfrontationer mellem tilhængere af præsident Chavez og oppositionen, og der er tegn på, at præsidenten selv skulle være i færd med på forskellig måde at obstruere gennemførelsen af en folkeafstemning om tilbagekaldelse af hans mandat.

Idet jeg henviser til Europa-Parlamentets beslutning af 13. februar 2003, spørger jeg derfor Kommissionen:

— Hvilke informationer har den om den politiske, sociale og økonomiske situation i Venezuela?

— Hvilken slags udvikling forudser den på mellemlang og på lang sigt?

— Har Kommissionen på nogen måde fulgt med i efterdønningerne af den venezuelanske krise i de venezuelanske emigrantkredse i medlemsstaterne?

— Overvejer Kommissionen at yde støtte til de pågældende emigranter i medlemsstaterne og til deres efterkommere, i fald situationen skulle forværres?

— Hvilke oplysninger sidder Kommissionen inde med omkring den venezuelanske præsidents og hans regerings ageren i forbindelse med tilvejebringelsen af betingelser, der er gunstige for afholdelsen af den omtalte folkeafstemning?

Svar afgivet på Kommissionens vegne af Christopher Patten

(10. juli 2003)

I Venezuela er den politiske situation stadig ustabil. Befolkningen er dybt splittet mellem regerings-modstandere og regeringstilhængere. Den 29. maj 2003 underskrev regeringen og oppositionen en aftale. Den omfatter de 3 hovedpunkter, som indgik i dagsordenen: en valgløsning, en kulegravning af begivenhederne i april 2002 og en afvæbning af den civile befolkning. Med aftalen bliver der mulighed for en folkeafstemning, som det er fastsat i forfatningen, og dermed også for en forfatningsmæssig, fredelig og demokratisk valgløsning, og det var, hvad det internationale samfund, herunder EU, havde bedt om.

Det er svært at spå om, hvordan tingene vil udvikle sig i Venezuela. Ifølge proceduren skal der udpeges 5 medlemmer af det nationale valgråd (CNE). De 5 medlemmer skal udpeges af nationalforsamlingen, hvor det kan blive vanskeligt at nå til enighed. Det er ikke klart, om alle de underskrifter, som oppositionen indsamlede, da den prøvede at organisere en ikke-bindende folkeafstemning i februar 2003 mod præsident Chavez' fortsatte embedsførelse, vil blive accepteret af CNE, når det er blevet oprettet. Hvis ikke, bliver oppositionen nødt til endnu engang at gå i gang med en underskriftsindsamling, som er nødvendig for at indkalde til en folkeafstemning. Underskrifterne skal kontrolleres af det nye CNE, og der skal være opnået en vis procentdel (mindst 20 % af de registrerede vælgere). Præsident Chavaz har udtalt, at han vil respektere artikel 72 i forfatningen og aftalen. Han insisterer på, at folkeafstemningen ikke kun bør omfatte præsidentembedet, men også andre valgte myndigheder. Præsidenten har også en anden mulighed, nemlig at udskrive valg i utide.

Sideløbende hermed er økonomien inde i en alvorlig krise med vigtige sociale konsekvenser. Prognosen for 2003 forudser en økonomisk tilbagegang på 15 % og en stigning i arbejdsløsheden, som nu ligger på 20 %.

Kommissionen følger nøje den politiske situation. EU har fuldt ud støttet Organisationen af Amerikanske Stater (OAS), trepartsarbejdsgruppen sammen med FN's udviklingsprogram (UNDP) og Cartercentrets arbejdsprogram og venskabsgruppen i deres forsøg på at opnå en national dialog. I flere erklæringer har EU lagt vægt på en fredelig, demokratisk og forfatningsmæssig valgløsning. I den sidste erklæring fra den 5. juni 2003 så EU positivt på, at den venezuelanske regering og opposition underskrev en politisk aftale den 29. maj 2003 og bad samtlige parter straks at gå i gang med den nødvendige follow-up, for at gennemføre aftalen. Ligeledes blev der gjort opmærksom på, at EU var rede til at hjælpe med gennemførelsen af aftalen.

Som et svar på den nuværende krise har Kommissionen underskrevet et projekt for at bistå OAS i dets forsøg på at gennemføre mulige aftaler mellem parterne i den dialog, der føres i OAS-regi. Projektet beløber sig til 600 000 EUR. Det omfatter aftalens 3 afsnit: støtte til en valgløsning, en kulegravning af begivenhederne i april 2002 og en afvæbning af civilbefolkningen. Desuden er Venezuela på listen over lande, som foreslås prioriteret af Kommissionen med hensyn til valgovervågning, hvis der skulle finde valg sted. Den definitive beslutning om at sende en valgovervogningsdelegation træffes, når der har været sendt en valgundersøgelsesmission af sted, som så vurderer om det er tilrådeligt, nyttigt og gennemførligt. Beslutningen om at sende en valgundersøgelsesmission af sted vil blive truffet, når først det videre forløb i valgprocessen er afklaret.

EU har ikke truffet særlige tiltag til at beskytte EU-borgere i Venezuela. Det er normalt den oprindelige medlemskab, som sørger for beskyttelse og støtte.